Paia-aansoek oor Sitole se ‘goue handdruk’ gebring  Genl. Khehla Sitole, nasionale polisiekommissaris. (Foto: Phando Jikelo/ANA) Die publiek het die reg om te weet hoekom genl. Khehla Sitole se dienskontrak as nasionale polisiekommissaris vroeër beëindig is, en wat sy “goue handdruk” behels. Andrew Whitfield, DA-woordvoerder oor polisie, sê dit is om dié rede dat sy party ŉ aansoek ingevolge die Wet op die Bevordering van Toegang tot Inligting (Paia) ingedien het om dié inligting te bekom. Die presidensie het Vrydag bekend gemaak dat pres. Cyril Ramaphosa en Sitole ooreengekom dat die vroeë beëindiging van sy kontrak in die beste belang van die land is. Sitole se dienskontrak kom op 31 Maart tot ’n einde. Sitole en Bheki Cele, minister van polisie, het verlede maand ’n bittere stryd in die openbare oog gevoer. Cele het die kommissaris daarvan beskuldig dat hy met die leier van die EFF, Julius Malema, saamgesweer het om hom uit die kussings te lig. Regter Norman Davis het in Januarie 2021 in ŉ verdoemende uitspraak bevind dat Sitole sy plig as polisiehoof versaak het. Dit nadat die ondersoekdirektoraat van die Nasionale Vervolgingsgesag Sitole ondersoek het rakende die verkryging van ŉ selfoonseinonderskepper voor die ANC se 2017 Nasrec-konferensie. Ramaphosa het in Oktober ŉ kennisgewing van voorneme om te skors op Sitole laat bedien. “Tot op hede was daar geen ondersoek en geen verdere optrede ten opsigte van daardie kennisgewing nie,” sê Whitfield. “As die president werklik in die beste belang van die land opgetree het, sou hy die einste dissiplinêre proses gevolg het waarmee hy begin het om Sitole te skors en uiteindelik sy kontrak te beëindig. Afgesien daarvan dat dit die regte ding was om te doen, sou dit geen bykomende koste vir die belastingbetaler meegebring het nie en sou dit duidelik gemaak het of Sitole wel versuim het om sy pligte uit te voer.” In plaas daarvan gaan Sitole met ŉ “goue handdruk” op die belastingbetalers se onkoste die polisie verlaat, voer Whitfield aan. “Dit is in die belang van die land om te weet hoekom Sitole ŉ goue handdruk gegee is en wat al die besonderhede is wat met hierdie transaksie verband hou. Dit kan nie onder die mat ingevee word nie.” Volgens Whitfield sal die DA hom aanhou beywer vir deursigtigheid oor hierdie aangeleentheid sodat die Suid-Afrikaanse Polisiediens (SAPD) herbou kan word op ’n grondslag van vertroue en nie verskuilde agendas nie.